U zatvorima Georgije odvjetnike zamijenili kompjuteri (1/4/04) - 2004-04-01
Na svakih 300 zatvorenika dolazi jedno računalo. Na svakom je instaliran software program Westlaw, kojim se u pravilu koriste pravnici.
Kao i u svim zatvorima u svijetu, u američkim je zatvorima mnogo ljudi koji tvrde da su nevini. Američkim su zatvorenicima na raspolaganju od države financirani odvjetnici, koji ih zastupaju u žalbenom postupku. Savezna država Georgia nedavno je međutim odlučila ove odvjetnike zamijeniti – kompjuterom, koji će zatvorenicima, kako se smatra, poboljšati kontakte sa sudom. Mnogi se s ovom pretpostavkom, međutim, ne slažu. Odvjetnik Craig Cascio svaki dan posjećuje jedan od više od četrdeset zatvora u Georgiji gdje zatvorenicima pomaže da se snađu u pravosudnom sustavu. "Ja i moji kolege pomažemo im da se pripreme za žalbeni postupak, kao i da izbore bolje uvjete života u zatvoru" - ovako svoj posao opisuje ovaj odvjetnik iz Georgije. Craig Cascio radi u Centru za pravnu pomoć zatvorenicima. Centar je osnovan prije sedam godina, kada je Vrhovni sud Sjedinjenih Država presudio da vlasti zatvorenicima moraju osigurati neku vrst pristupa pravosuđu, kako bi se pripremili za žalbeni psotupak. Centar u kojem radi Craig Cascio imao je šest odvjetnika – za oko 47 tisuća zatvorenika, koliko ih ima u Georgiji. No, lokalne su vlasti zaključile da Centar svoj posao ne obavlja dobro te su odvjetnike zamijenile kompjuterima. "Kompjuterski će sistem zatvorenicima dati mnogo bolji pristup sudu. Sada će mnogo veći broj ljudi imati pristup pravnom sustavu" - smatra William Amadeo, pravni savjetnik u Upravi zatvora države Georgija. Na svakih 300 zatvorenika u Georgiji dolazi jedno računalo. Na svakom kompjuteru instaliran je software Westlaw, kojeg inače koriste uglavnom pravnici. No, je li ovaj softwareski program primjeren zatvorenicima – od kojih većina u pravilu ima tek osnovnu školu? "To je kao kad bi sad mene posjeli u avion i rekli mi da pilotiram do Pariza – a na raspolaganju mi je priručnik za pilote. Zatvorenici se jednostavno ne mogu koristiti ovim programom jer za to nisu kvalificirani. Ovom je odlukom povrijeđeno načelo izravnog pristupa sudu" - kazao nam je jedan djelatnik ne-vladine organizacije koja štiti prava zatvorenika. William Amadeo, pravni savjetnik zatvorskog sustava kaže da će zatvorenike – na račun države – i dalje redovito posjećivati odvjetnički pripravnici, ali ne i mnogo skuplji odvjetnici. Tu su i pravne biblioteke, koje postoje u zatvorima. Organizacije koje zastupaju prava zatvorenika međutim tvrde da je Georgija, možda, ukinula Centar za pravnu pomoć zatvorenicima zbog toga što je bio previše uspješan. Od osnivanja ovaj je centar, u korist zatvorenika, podnio 275 žalbi, od kojih je 125 bilo uspješno.